Asfaltin teko alkaa asfaltin valmistuksella. Ensimmäisessä vaiheessa pyöräkuormaajan kuljettaja hakee kiviainesta ja tuo sen suppiloon. Suppilosta kiviaines kuljetetaan hihnaa pitkin kuljettimelle, joka vie kiviaineksen edelleen rumpuun. Rumpu lämmittää kiviaineksen noin 200 °C asteeseen, jonka jälkeen kiviaines kuljetetaan ylös hissin avulla.
Ylhäällä kiviaines putoaa seuloihin, jotka suhteuttavat kiviaineksen ja raekokojen määrän tehtävässä massassa. Tämän jälkeen kuuma kiviainesmassa pudotetaan sekoitusosioon ja samalla joukkoon lisätään asfaltin sideaines. Valmis asfalttimassa pudotetaan kelkkaan, joka kuljettaa asfaltin siiloihin. Siiloista asfaltti pudotetaan kuorma-auton tai muun maansiirtoauton lavalle. Asfalttimassan valmistusprosessia ohjataan ohjaamosta käsin.
Mikäli kohteessa on vanhaa asfalttia, jyrsitään vanha asvaltti pois uuden tieltä. Tarvittavat maanmuokkaustyöt tulee tehdä tässä vaiheessa, sillä asfaltin pohjatyöt määrittävät pitkälti sen, kuinka monen vuoden ajan asfaltti tulee kestämään. Tärkeitä huomioita ovat muun muassa oikeanlainen kaato sekä riittävän kantavan kiviaineksen laittaminen asfaltin alle. Murske tai mikä tahansa käytössä oleva maa-aines voidaan levittää alustalle esimerkiksi pienkaivureilla tai sen jälkeen tiivistää jyrällä ja tärylevyllä.
Jyrsityn asfalttipinnan päälle levitetään emulsioliima, joka monissa tapauksissa koostuu bitumin ja veden seoksesta. Kuorma-auto peruuttaa asfalttimassan levityskoneelle, johon se myös kiinnittyy. Levitys alkaa ja asfalttimassa levitetään tien tai muun kohteen pintaan. Levityskone painaa pinnan tiiviiksi. Lopuksi asfalttijyrä tiivistää pinnan tasaiseksi.